Document ID: /roh_data/filtered/fineweb-2-filterrobots_roh.jsonl.gz/8989

Curt avant Nadal è mort il poet Leonardo Gerig en la vegliadetgna da 79 onns. Gerig è naschì en la Val Müstair e creschì si en Bregaglia. Blers onns è el stà scolast da talian a la Scola chantunala grischuna.
Sias poesias èn cumparidas en numerusas antologias e revistas. L’onn 2010 ha la chasa editura editionmevinapuorger realisà la collecziun da poesias “Sono corvi, visti da lontano/Raben, in der Ferne”.
L’editura Mevina Puorger descriva Leonardo Gerig sco galantum cultivà, modest, ma era in pau reservà. Sper sia activitad litterara ha el sa deditgà a la pictura. Culurs che cumparan savens èn il blau ed il verd. Leonardo Gerig ha tschertgà en pled e maletg l’essenzial che po explitgar il misteri da l’esser e dal passar.